text: naturalistisk fejlslutning
  
  publiceret: 2016-10-16 06:52:35+02:00
  Naturalistisk fejlslutning, ifølge den britiske filosof G.E. Moore en fejltagelse, der består i at identificere moralske begreber med naturlige begreber. Antag fx, at "X er god" betyder, at "X fremmer den samlede lykke". I så fald ville følgende ikke være et åbent spørgsmål: "X fremmer den samlede lykke, men er X også god?".
  Det er imidlertid et åbent spørgsmål, hævder Moore. Argumentet rammer dog ikke de naturalister, der ikke forsøger at identificere moralske og naturlige begreber, men derimod moralske og naturlige kendsgerninger.
  Ifølge den britiske filosof Richard M. Hare består den naturalistiske fejlslutning i at forveksle to forskellige sproglige kategorier, nemlig beskrivelser og forskrifter. Moralske vurderinger indeholder forskrifter, hvorimod beskrivelser ikke indeholder forskrifter; derfor kan moralske vurderinger ikke være beskrivelser.